Робърт Бърнс
Робин

Превод от английски: Владимир Свинтила, 1992

chitanka.info

Той е весело момче,

тоя Робин, хитър Робин.

Той е весело момче,

тоя хитър Робин.

Във бедно село бе роден

и в календара този ден

не е с нищо означен:

нима бе „някой“ Робин?

Но там пък пишеше при кой

известен крал се ражда той.

И януари срещна с вой

появата на Робин.

Четейки в детската ръка,

кумата казваше така:

— Умник е. Туй ще ви река.

Я да го кръстим Робин!

Той няма май да е честит,

но вечно ще е с весел вид.

Ще бъде момък знаменит

и ваша слава Робин.

Чертите тука са добри:

ще люби наште дъщери.

Поне в това ще му спори

на тоя славен Робин,

С момите май не ще е плах

и доста ще лудее е тях,

но някой друг, по-тежък грях

не ще познае Робин.

Той е весело момче,

Тоя Робин, хитър Робин.

Той е весело момче,

тоя хитър Робин.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.